
[bookmark: OLE_LINK7]Informatīvais ziņojums
„Par Latvijas ekonomisko interešu pārstāvēšanu Starpvaldību komisijās un Apvienotajās komitejās divpusējo sadarbības līgumu ietvaros no 2021.gada 1.janvāra līdz 2021.gada 31.decembrim”

Informatīvā ziņojuma mērķis ir informēt Ministru kabineta locekļus par 2021. gada 15. jūnija Latvijas Republikas Ministru kabineta sēdes protokola Nr.48 50. § (TA-1284-IP) 3.2. punktā Ekonomikas ministrijai dotā uzdevuma izpildi. 
[bookmark: _Hlk101542534]Informatīvais ziņojums sniedz pārskatu par paveikto Latvijas ekonomisko interešu pārstāvēšanā Latvijas un trešo valstu valdību ekonomiskās sadarbības līgumu, kā arī ekonomiska rakstura vienošanos ietvaros izveidoto Starpvaldību komisiju (turpmāk – SVK) un Apvienoto komiteju (turpmāk – AK) sēdēs 2021.gadā, kuru darbu organizē un sekretariāta funkcijas veic Ekonomikas ministrija[footnoteRef:1]. Tāpat tiek sniegta informācija par 2022.gadā plānotajām SVK un AK sēdēm un galvenajām ekonomiskajām Latvijas interesēm sadarbībā ar šīm valstīm.  [1:  Latvijas–Krievijas SVK sēžu darbu nodrošina un par tās ietvaros paveikto Ministru kabinetu informē Ārlietu ministrija. Līdz ar to šajā informatīvajā ziņojumā nav iekļauts jautājums par Latvijas – Krievijas SVK.] 


1. Situācijas raksturojums
Latvijas komersantu ārējās konkurētspējas paaugstināšanai, tai skaitā jaunu tirgu apgūšanas, eksporta diversifikācijas un nostiprināšanās esošajos tirgos veicināšanai, nozīmīgs priekšnosacījums ir nodrošināt nepieciešamo līgumtiesisko bāzi. Līdz ar to Ekonomikas ministrija, sadarbojoties ar nozaru ministrijām, konsultējoties ar komersantiem un nozaru asociācijām, izvērtē ekonomiskās sadarbības aktivitāti, kā arī esošo potenciālu ar konkrēto valsti un pieņem lēmumu par ekonomiskās sadarbības vienošanās noslēgšanas nepieciešamību. 
Latvijas valdība ir noslēgusi un spēkā ir sešpadsmit ekonomiskās sadarbības vienošanās[footnoteRef:2] ar šādām valstīm: Apvienotie Arābu Emirāti (turpmāk – AAE), Armēnija, Azerbaidžāna, Baltkrievija, Gruzija, Kazahstāna, Kirgizstāna, Krievija, Kuveita, Ķīna, Moldova, Tadžikistāna, Turcija, Turkmenistāna, Ukraina, Uzbekistāna. Līdz ar Latvijas komersantu pieaugošo interesi apgūt jaunus tirgus un pieaugošo interesi par Tuvo Austrumu valstīm, kā arī šo valstu pārstāvju izteikto interesi, plānots noslēgt starpvaldību ekonomiskās sadarbības vienošanos ar Saūda Arābiju[footnoteRef:3]. [2:  Latvijas un trešo valstu valdību ekonomiskās sadarbības līgumi ir svarīgākie divpusējo ekonomisko sadarbību regulējošie jumta līgumi, kas aptver sadarbību rūpniecībā, tūrismā, transporta jomā, farmācijā, lauksaimniecībā, finanšu pakalpojumu jomā, komunikācijās, profesionālajā izglītībā, investīciju veicināšanā, tehnoloģiju un inovāciju jomā, izglītībā un zinātnē u.c. jomās. To mērķis ir nodrošināt plašākas iespējas abu līgumslēdzēju pušu ekonomisko un tirdzniecības sakaru attīstībai, kā arī radīt labvēlīgus nosacījumus līgumslēdzējvalstu komersantu sadarbībai.]  [3:  Latvijas Republikas valdības un Saūda Arābijas Karalistes valdības līgums par ekonomisko sadarbību pieņemts un apstiprināts ar 2021. gada 9. novembra Ministru kabineta noteikumiem Nr. 736 (prot. Nr. 74 2. §).] 

[bookmark: _Hlk100251433]Noslēgtie Latvijas un partnervalstu ekonomiskās sadarbības līgumi paredz SVK vai AK izveidošanu, kas nodrošina šo līgumu darbības uzraudzību un analīzes iespējas[footnoteRef:4]. SVK vai AK sēdes notiek regulāri, saskaņā ar līguma nosacījumiem vai pēc nepieciešamības. To laikā tiek skatīti divpusējās sadarbības jautājumi, kas aktuāli abām pusēm gan valdības, gan komersantu līmenī, kā arī tiek meklēti turpmākās sadarbības paplašināšanas iespējamie virzieni un risinājumi. Saskaņā ar SVK vai AK darba kārtību katrai konkrētajai sēdei, tajās piedalās atbilstoši valsts institūciju un biznesa aprindu pārstāvji. SVK un AK sēdēs tiek aicināti piedalīties arī Latvijas komersanti, kuriem nepieciešams valdības atbalsts jaunu biznesa projektu realizācijā vai problēmu, kuras radušās ar kādu otras valsts uzņēmumu vai komersantu, risināšanā, vai arī jautājumi tiek uzrunāti amatpersonu divpusējo tikšanos laikā. [4:  Pārskats par notikušajām Latvijas Republikas ekonomiskās sadarbības līgumu ietvaros izveidotajām SVK un AK pieejams: https://www.em.gov.lv/lv/starpvaldibu-komisijas-svk-apvienotas-komitejas-ak] 

Reaģējot uz Baltkrievijas varas iestāžu pieļautajiem starptautisko tiesību pārkāpumiem un negodīgajām Baltkrievijas prezidenta vēlēšanām 2020. gada 9. augustā, ar Baltkrieviju minēto sēžu norise nav notikusi. Vienlaikus pēc Krievijas Federācijas īstenotās un Baltkrievijas Republikas atbalstītās militārās agresijas Ukrainā 2022.gada 24.februārī, kā arī ievērojot papildus ieviestās sankcijas pret šīm valstīm, ir uzsākts darbs pie ekonomiskās sadarbības līgumu ar Krieviju un Baltkrieviju turpmākās darbības izvērtēšanu.
Saskaņā ar Latvijas tirdzniecības struktūru 2021.gadā Latvijas preču un pakalpojumu tirdzniecības apgrozījuma īpatsvars ar valstīm, ar kurām ir noslēgti ekonomiskās sadarbības līgumi veido 15% no Latvijas kopējā apgrozījuma, tai skaitā 13% no Latvijas kopējā eksporta un 18% no Latvijas kopējā importa. Latvijas tirdzniecības bilance 2021.gadā ar visām valstīm, ar kurām ir noslēgti ekonomiskās sadarbības līgumi, kopumā bija negatīva (1243,4 milj. EUR)[footnoteRef:5]. [5:  Negatīva tirdzniecības bilance, tas ir, Latvijas eksporta apjomi nepārsniedza importa apjomus no šīm valstīm, 2021.gadā bija ar Krieviju, Ķīnu un Baltkrieviju.] 

Lielākais Latvijas ārējās tirdzniecības partneris, no valstīm ar kurām ir noslēgti ekonomiskās sadarbības līgumi, ir Krievija. 2021.gadā Latvijas eksports uz Krieviju bija 7% no kopējā eksporta, sastādot 1450 milj.EUR, savukārt imports 9% no kopējā importa, sastādot 1923 milj.EUR. Kopš Krimas aneksijas 2014.gadā, Latvijas eksports uz Krieviju nav būtiski pieaudzis. Importa pieaugums 2021.gadā ir skaidrojams ar enerģētikas cenu kāpumu pasaulē (skat. 1.attēlu un 2.attēlu). Krievija ir būtisks minerālproduktu (35% jeb 626 milj.EUR no Krievijas kopējā importa, tai skaitā dabasgāzes imports 389.4 milj.EUR vērtībā), metālu un to izstrādājumu (29% jeb 521 milj.EUR no Krievijas kopējā importa), ķīmiskās rūpniecības produktu (10% jeb 175 milj.EUR no Krievijas kopējā importa) un koksnes un tās izstrādājumu (9% jeb 149 milj.EUR) piegādes avots.
	[bookmark: _Hlk101516187][image: ]

Ievērojams preču un pakalpojumu tirdzniecības apgrozījums 2021.gadā ir novērojams arī ar Ķīnu (11. nozīmīgākais Latvijas ārējās tirdzniecības partneris ar apgrozījumu 1192 milj. EUR), Baltkrieviju (15. vieta ar apgrozījumu 736 milj. EUR), Ukrainu (21. vieta ar apgrozījumu 548 milj. EUR), Turciju (23. vieta ar apgrozījumu 398 milj. EUR). Ar pārējām valstīm tirdzniecības apgrozījums 2021.gadā bija salīdzinoši zemāks, nepārsniedzot 100 milj.EUR (skat.3.attēlu).

	3.attēls. Latvijas preču un pakalpojumu tirdzniecības dinamika pa gadiem (milj.EUR)

	Avots: Latvijas Republikas Centrālā statistikas pārvalde


2021.gada beigās Latvijā no valstīm, ar kurām ir noslēgti ekonomiskās sadarbības līgumi, reģistrēto tiešo investīciju kopapjoms bija 2465 milj. EUR, kas sastāda 12% no kopējām uzkrātām ārvalstu tiešajām investīcijām Latvijas ekonomikā. Lielākās ieguldītājvalstis ir Krievija ar investīciju apjomu 1860 milj. EUR, Ukraina ar investīciju apjomu 211 milj. EUR, Ķīna ar investīciju apjomu 105 milj.EUR, Kazahstāna ar investīciju apjomu 86 milj.EUR, Baltkrievija ar investīciju apjomu 76 milj.EUR, Armēnija ar investīciju apjomu 57 milj.EUR. 2021.gadā beigās Latvijā no valstīm, ar kurām ir noslēgti ekonomiskās sadarbības līgumi, tiešās investīcijas nebija reģistrētas no Moldovas, Kuveitas, Turkmenistānas un AAE.
Savukārt valstīs, ar kurām ir noslēgti ekonomiskās sadarbības līgumi, tiešās investīcijas no Latvijas bija reģistrētas 382 milj. EUR apmērā, kas sastāda 7% no Latvijas veiktajām tiešajām investīcijām ārvalstīs. Galvenokārt tika ieguldīts Ukrainā (138 milj.EUR), Krievijā (111 milj.EUR), Baltkrievijā (58 milj.EUR), Kazahstānā (22 milj.EUR), Gruzijā un Moldovā (katrā pa 15 milj.EUR), Armēnijā (11 milj.EUR). 2021.gada beigās Latvijas tiešās investīcijas netika reģistrētas Azerbaidžānā, Kirgizstānā, Kuveitā, Turkmenistānā un AAE. 

2. No 2021.gada 1.janvāra līdz 2021.gada 31.decembrim organizēto SVK un AK darbība
2021.gadā tika plānota piecu SVK un AK norise: Latvijas – Krievijas SVK Reģionālās darba grupas 4.sēde, Latvijas – Uzbekistānas SVK 8.sēde, Latvijas – Gruzijas SVK 4.sēde, Latvijas – Ķīnas AK 11.sēde, Latvijas – Ukrainas SVK 9.sēde. No tām Ekonomikas ministrija organizēja un nodrošināja tiešsaistes formātā sēdes ar Krieviju un Uzbekistānu, kā arī papildus abām līgumslēdzējpusēm vienojoties notika Latvijas – Kazahstānas SVK 8.sēde. Iepriekš ieplānotās sēdes ar Gruziju, Ķīnu un Ukrainu tika pārceltas uz vēlāku laiku, jo netika konstatēti aktuāli, steidzami jautājumi, kurus nevarētu risināt citos formātos, kā arī puses pauda vēlmi organizēt tās klātienē līdzko uzlabosies epidemioloģiskā situācija.
Informatīvā ziņojuma turpinājumā ir sniegta informācija par 2021.gadā notikušo sēžu, kā arī 2022.gada sākumā notikušās Latvijas – AAE Apvienotās Ekonomikas komitejas (turpmāk – AEK) 2.sēdes laikā pārrunātajiem jautājumiem un panāktajām vienošanām. Informatīvajā ziņojumā nav iekļauta informācija par Latvijas – Krievijas SVK Reģionālās darba grupas (RSDG) 4.sēdi, kas notika 2021.gada 18.martā, jo par to Ministru kabinets tika informēts informatīvajā ziņojumā, kas tika skatīts 2021. gada 15. jūnijā.

2.1. Latvijas – Uzbekistānas SVK 8.sēde (2021.gada 21. aprīlī, tiešsaistes formātā)
Latvijas – Uzbekistānas Starpvaldību komisijas ekonomiskās, rūpnieciskās un zinātniski tehniskās sadarbības jautājumos 8. sēde notika 2021. gada 21. aprīlī tiešsaistes formātā. No Latvijas puses sēdi vadīja zemkopības ministrs Kaspars Gerhards, no Uzbekistānas puses – lauksaimniecības ministrs Džamšids Hodžajevs (Jamshid Khodjaev). SVK sēdē no Latvijas puses piedalījās Ekonomikas ministrijas, Ārlietu ministrijas, Izglītības un zinātnes ministrijas, Satiksmes ministrijas, Zemkopības ministrijas, Labklājības ministrijas, Latvijas Investīciju un attīstības aģentūras, Latvijas Darba devēju konfederācijas, VAS “Latvijas Dzelzceļa”, Latvijas IT klastera, Latvijas tīro tehnoloģiju klastera “Cleantech Latvia”, Pārtikas veterinārā dienesta, Pārtikas drošības, dzīvnieku veselības un vides zinātniskā institūta “BIOR” un Valsts augu aizsardzības dienesta pārstāvji. 
Sēdes laikā tās dalībnieki pārrunāja plašu divpusējās sadarbības aktuālo jautājumu loku ārējās tirdzniecības, transporta, loģistikas, lauksaimniecības, vides aizsardzības un zaļo tehnoloģiju, attīstības sadarbības, izglītības, zinātnes, tūrisma, veterinārās uzraudzības un muitas dienestu, farmācijas, informāciju un komunikāciju tehnoloģiju jomās. Noslēgumā vienojās, ka nākamo sēdi organizē Latvijas puse, par konkrētu laiku vienojoties pa diplomātiskiem kanāliem. Panāktās vienošanās tika iekļautas protokolā, kuru parakstīja abi sēdes vadītāji.
Būtiskākās Latvijas – Uzbekistānas SVK 8.sēdes laikā panāktās vienošanās, ņemot vērā Latvijas intereses:
Pasākumi ekonomiskās sadarbības paplašināšanai. 
· veicināt sadarbību starp uzņēmējus pārstāvošajām organizācijām un informācijas apmaiņu par interesējošiem investīciju un eksporta sadarbības projektiem, organizējot biznesa forumus, tirdzniecības misijas, apaļā galda diskusijas, seminārus u.tml. 
· atbalstīt Latvijas un Uzbekistānas Lietišķās sadarbības padomes darbu. Minētās padomes pirmā sēde notika 2021.gada 20. aprīlī tiešsaistes formātā, pulcējot virkni abu valstu uzņēmēju un to pārstāvošo organizāciju pārstāvjus. Sēdes laikā tika apstiprināts Latvijas un Uzbekistānas Lietišķās sadarbības padomes pasākumu darba plāns 2021.-2022.gadam.
Transports. 
· turpināt attīstīt sadarbību dzelzceļa transporta, tranzīta, automobiļu satiksmes un aviācijas jomā. 
· izveidot Latvijas un Uzbekistānas Transporta darba grupu, lai ekspertu līmenī strādātu pie ciešākas sadarbības Eirāzijas pārvadājumos, loģistikas un aviācijas jomā. 
Lopkopība, pārtikas un veterinārā uzraudzība, augu karantīna u.c. 
· stiprināt institucionālo sadarbību lopkopībā, bioloģiskās lauksaimniecības, pārtikas un veterinārās uzraudzības jomā, paredzot arī turpmāko darbu pie sadarbības vienošanos un līgumu izstrādes šajās jomās. 
· sadarboties Zemkopības ministrijas un Uzbekistānas Ministru kabineta Augu karantīnas inspekcijas vienošanās par sadarbību augu karantīnas jomā ietvaros. Vienošanās tika parakstīta SVK 8.sēdes laikā.
· izstrādāt mehānismu operatīvai informācijas apmaiņai par bīstamiem patēriņa produktiem un cilvēkiem bīstamām dzīvnieku un augu slimībām. 
· turpināt pieredzes apmaiņu starp abu valstu pārtikas ražošanu un apriti uzraugošajām atbildīgajām institūcijām.
· izvērtēt iespēju izveidot abu valstu nozares atbildīgo valsts iestāžu un aģentūru darba grupu lauksaimniecības jomā, t.sk. lai veicinātu sadarbību augstākajā izglītībā, kopīgu pētniecības iniciatīvu tālākai attīstībai lauksaimniecībā u.tml. 
· izstrādāt sadarbības plānu mežsaimniecības jomā, tai skaitā paredzot pieredzes apmaiņu meža inventarizācijā, ilgtspējīgā meža apsaimniekošanā u.c. jautājumos. 
Izglītība un zinātne. 
· turpināt darbu pie Latvijas Republikas valdības un Uzbekistānas Republikas valdības līguma projekta par sadarbību izglītībā un zinātnē saskaņošanas.
· turpināt piedāvāt Uzbekistānas studentiem Eiropas Savienības līmeņa izglītības ieguves iespējas Latvijas augstskolās. Uzbekistānas studentiem ir interese par Latvijas augstskolu piedāvājumu galvenokārt tādos studiju virzienos kā transports, bankas un finanses, inženierzinātnes, medicīna, aviācija un citās nozarēs. 
· veicināt tiešo kontaktu veidošanu starp abu valstu augstskolām un zinātniskajām institūcijām, kā arī informācijas un pieredzes apmaiņu, studentu, akadēmiskā personāla un pētnieku mobilitāti.
· turpināt stiprināt sadarbību Eiropas Savienības programmu un citu starptautisku programmu ietvaros augstākās izglītības un zinātnes jomā. 
· izvērtēt iespēju noslēgt vienošanos starp abu valstu zinātņu akadēmijām.
Tūrisms. 
· apmainīties ar informāciju par tūrisma izstādēm, semināriem un citiem abās valstīs organizētiem pasākumiem. 
· izvērtēt iespēju noslēgt Latvijas Tūrisma aģentu un operatoru asociācijas un Uzbekistānas Privāto tūrisma organizāciju asociācijas vienošanos par sadarbību, kā arī Latvijas Viesnīcu un restorānu asociācijas un Uzbekistānas Viesnīcu asociācijas sadarbības vienošanos.
Informācijas un komunikāciju tehnoloģijas un inovācijas. 
· piedalīties kopīgās diskusijās, forumos, semināros un citās abu valstu rīkotās aktivitātēs. 
· atbalstīt Latvijas Informācijas un komunikācijas tehnoloģiju asociācijas un Latvijas IT klastera sadarbību  ar Uzbekistānas partneriem.

2.2. Latvijas – Kazahstānas SVK 8.sēde (2021.gada 3.novembrī tiešsaistes formātā)
Latvijas – Kazahstānas Starpvaldību komisijas ekonomiskās un zinātniski tehniskās sadarbības jautājumos 8. sēde notika 2021. gada 3. novembrī tiešsaistes formātā. No Latvijas puses sēdi vadīja satiksmes ministrs Tālis Linkaits, no Kazahstānas puses – ārlietu ministra vietnieks Erlans Aļimbajevs. SVK sēdē no Latvijas puses piedalījās Ekonomikas ministrijas, Ārlietu ministrijas, Veselības ministrijas, Izglītības un zinātnes ministrijas, Satiksmes ministrijas, Zemkopības ministrijas, Latvijas Investīciju un attīstības aģentūras, Latvijas Darba devēju konfederācijas, VAS “Latvijas Dzelzceļa”, Latvijas IT klastera, Latvijas tīro tehnoloģiju klastera “Cleantech Latvia” pārstāvji. 
Sēdes laikā puses pārrunāja ekonomiskās sadarbības paplašināšanas iespējas, tai skaitā transporta, informācijas un komunikāciju tehnoloģiju, pārtikas rūpniecības, tīro tehnoloģiju, veselības aizsardzības u.c. jomās. Tāpat puses vienojās, ka nākamo sēdi organizē Latvijas puse, par konkrētu vietu un laiku vienojoties pa diplomātiskiem kanāliem. Panāktās vienošanās tika iekļautas protokolā, kuru parakstīja abi sēdes vadītāji.
Būtiskākās Latvijas – Kazahstānas SVK 8.sēdes laikā panāktās vienošanās, ņemot vērā Latvijas intereses:
Pasākumi ekonomiskās sadarbības paplašināšanai. 
· veicināt sadarbību starp uzņēmējus pārstāvošajām organizācijām un informācijas apmaiņu, organizējot biznesa forumus, tirdzniecības misijas, apaļā galda diskusijas, seminārus u.tml. 
· pēc iespējas ātrākā laikā atjaunot Latvijas un Kazahstānas uzņēmēju Lietišķās sadarbības padomes darbu, kas ir svarīgs solis un papildu instruments biznesa kontaktu un komersantu sadarbības veicināšanā, kā arī izskatīt iespēju izstrādāt šīs padomes darba plānu. 
Transports. 
· stiprināt sadarbību tādās jomās kā tranzīts, loģistika un ostu pakalpojumu organizēšana, autotransporta un dzelzceļa transporta pārvadājumi, gaisa transporta pārvadājumi.
· turpināt darbu Latvijas un Kazahstānas Transporta darba grupas ietvaros. Darba grupas pēdējā sēde notika 2021. gada 13. oktobrī Almati, Kazahstānā. Tās laikā nozares ekspertu līmenī tika pārrunāti aktuālie sadarbības jautājumi un panākta vienošanās par nepieciešamo rīcību sadarbības potenciāla maksimālai izmantošanai. 
· pēc iespējas ātrāk veikt nepieciešamos pasākumus, lai parafētu “Latvijas Republikas valdības un Kazahstānas Republikas valdības gaisa satiksmes nolīguma” projektu.
· līdz ar epidemioloģiskās situācijas uzlabošanos abās valstīs atsākt regulārus pasažieru gaisa pārvadājumus starp Kazahstānu un Latviju, kā arī turpināt sadarbību, lai attīstītu avio kravu pārvadājumus, tai skaitā starp Latviju, Kazahstānu un Ķīnu. 
· turpināt sadarbību Latvijas - Kazahstānas Kopējās komisijas starptautisko autopārvadājumu jautājum ietvarā.
· [bookmark: _Hlk101427897]veicināt sadarbību Eirāzijas transporta koridoru attīstībā, izmantojot abu valstu tranzīta kapacitāti. 
Informācijas un komunikāciju tehnoloģijas, jaunuzņēmumi. 
· veicināt sadarbību jaunuzņēmumu un IKT, kosmosa nozarē. 
· ņemot vērā Kazahstānas puses vēlmi izveidot tehnoloģiju pārneses fondu un atsaucoties uz  aicinājumu,  informēt Latvijas jaunuzņēmumus par iespējamo dalību minētajā fondā. 
· piedalīties kopīgajās diskusijās, forumos, semināros un citās abu valstu rīkotajās aktivitātēs, lai ciešāk sadarbotos uzņēmējdarbības līmenī. 
· turpināt darbu pie sadarbības memoranda IKT un kosmosa jomās, kas būtu vērsts uz sadarbības attīstību uzņēmēju līmenī.
Pārtikas rūpniecība. 
· turpināt dialogu dažādos formātos, lai veicinātu savstarpējo sadarbību. Latvijas puse uzsvēra ieinteresētību turpināt attīstīt abpusēji izdevīgu sadarbību zivju produkcijas, piena un gaļas izstrādājumu piegādēs uz Kazahstānu.
Tīrās tehnoloģijas. 
· turpināt sadarbību nododot Latvijas puses ekspertīzi zaļas un ilgtspējīgas attīstības jomā. 
· veicināt sadarbību vides aizsardzības jomā, jo īpaši atbalstot vienošanās starp Latvijas tīro tehnoloģiju klasteri “Cleantech Latvia” un Kazahstānas  Starptautisko zaļo tehnoloģiju un investīciju projektu centru ietvaros.
· atbalstīt  Latvijas tīro tehnoloģiju klastera “Cleantech Latvia” sadarbības paplašināšanu ar Kazahstānas partneriem Eiropas Savienības projektu inženieru sertifikācijas jomā. 
Veselības aizsardzība. 
· nepieciešamības gadījumā apmainīties ar informāciju par epidemioloģiskās drošības pasākumiem, kas veicami, lai ierobežotu Covid-19 infekcijas izplatību. 
Tūrisms. 
· stiprināt tiešu sadarbību starp valstu institūcijām, kuras ir atbildīgas par abu valstu tūrisma nozares attīstību. 
· apmainīties ar informāciju un veikt kopīgus mārketinga pasākumus, kā arī piedalīties tūrisma nozarei veltītajās izstādēs Latvijā un Kazahstānā.
Divpusējā līgumtiesiskā bāze. 
· turpināt darbu pie līgumtiesiskās bāzes pilnveidošanas, tai skaitā pie starpvaldību gaisa satiksmes nolīguma.
· izvērtēt iespēju veicināt sadarbību uzņēmēju līmenī, noslēdzot sadarbības memorandus informācijas un komunikāciju tehnoloģiju jomā un kosmosa nozarē. Sākotnējā iniciatīva noslēgt minētās vienošanās starpministriju līmenī netika atbalstīta no Valsts drošības dienesta puses. 
[bookmark: _Hlk91062843]
2.3. Latvijas – AAE AK 2.sēde (2022.gada 28.februārī-1.martā, Dubaijā)
[bookmark: _Hlk37844073]Latvijas – AAE Apvienotās Ekonomikas komitejas 2.sēde notika 2022. gada 28. februārī -1. martā Dubaijā. Latvijas – AAE AEK vadītāji ir abu valstu ekonomikas ministri. Tomēr, ņemot vērā, ka Latvijas Republikas ekonomikas ministram bija steidzami jāatceļ vizīte Dubaijā, jo bija nepieciešams piedalīties valdības sēdēs saistībā ar Krievijas iebrukumu Ukrainā, no Latvijas puses AEK sēdi tika deleģēts vadīt Raimondam Lapiņam, Ekonomikas ministrijas valsts sekretāra vietniekam, Latvijas Republikas oficiālajam pilnvarotajam pārstāvim izstādē EXPO 2020. Savukārt AAE puse deleģēja sēdi vadīt Dr. Thani Bin Ahmed Al Zeyoudi, valsts ministram ārējās tirdzniecības jautājumos. Sēdē piedalījās abu valstu publiskā sektora, kā arī privātā sektora pārstāvji.
Sēdes noslēgumā tika parakstīts protokols (agreed minutes), kur iekļautas sagatavošanās sanāksmē panāktās vienošanās starp abu valstu delegācijām sešos virzienos - tirdzniecība un investīcijas, inovācijas un tehnoloģijas, transports un loģistika, izglītība un zinātne, lauksaimniecība un pārtikas rūpniecība, enerģētika. Tāpat puses vienojās, ka nākamo sēdi organizē AAE puse, par konkrētu vietu un laiku vienojoties pa diplomātiskiem kanāliem.
Būtiskākās Latvijas – AAE AEK 2.sēdes laikā panāktās vienošanās, ņemot vērā Latvijas intereses:
Tirdzniecība un investīcijas
· stiprināt sadarbību starp abu valstu attiecīgajām valdības struktūrām, lai caur  AAE veicinātu Latvijas preču un pakalpojumu eksportu uz Tuvo Austrumu un Āfrikas reģiona  tirgiem.
· 6 mēnešu laikā pēc sēdes norises organizēt tikšanos starp eksporta kredīta aģentūrām, lai pārrunātu iespējas aktivizēt tirdzniecības sakarus starp abām valstīm. 
· turpināt sarunas par starpvaldību investīciju aizsardzības līguma noslēgšanu.
· organizēt kopīgas sanāksmes vai seminārus ar investoru un investīciju kompāniju dalību, lai pārrunātu investīciju piesaistes iespējas.
· atbalstīt sadarbību inovāciju, jaunuzņēmumu, kā arī mazo un vidējo uzņēmumu jomās, uzsākot scale-up akseleratora programmu, organizējot tikšanās tiešsaistes formātā un veicinot tiešos kontaktus.
· 6 mēnešu laikā pēc sēdes norises Latvijas Republikas Ekonomikas ministrijai un AAE Ekonomikas ministrijai izveidot darba grupu, kuras ietvaros sagatavot detalizētu rīcības plānu, lai izstrādātu vienotu investīciju fonda mehānismu.
· 6 mēnešu laikā pēc sēdes norises Latvijas Investīciju un attīstības aģentūrai no Latvijas puses un Abū Dabī Investīciju birojam (ADIO) no AAE puses organizēt kopīgu tikšanos, lai izstrādātu stratēģiskās sadarbības rīcības plānu.
· izveidot darba grupu, kas izpētītu iespējas investīciju piesaistē un sadarbībai transporta un loģistikas jomā.
Inovācijas un tehnoloģijas.
· sadarboties Latvijas Investīciju un attīstības aģentūras un AAE Ekonomikas ministrijas Saprašanās memoranda par sadarbības paplašināšanas un jaunuzņēmumu programmu jomā tehnoloģiju nozarēs (Memorandum of Understanding between the Investment and Development Agency of Latvia and the  Ministry of Economy of the United Arab Emirates on Cooperation in the field of Scale-up and Start-up Programs in Technology Sectors) ietvaros. Vienošanās parakstīta 2022.gada 1.martā.
· identificēt abu valstu ieinteresētos komersantus ar mērķi izstrādāt kopīgu projektu, lai veicinātu aprites ekonomiku.
· veicināt tiešos kontaktus starp abu valstu komersantiem 5G jomā, lai apmainītos ar pieredzi par 5G balstītām inovācijām galvenajās nozarēs.
· izveidot darba grupu ar abu valstu attiecīgo valsts un privātā sektora institūciju pārstāvjiem ar mērķi izstrādāt Latvijas un AAE Saprašanās memorandu par sadarbību kosmosa aktivitāšu jomā miermīlīgiem mērķiem. 
Transports un loģistika.
· izpētīt sadarbības iespējas Eirāzijas sauszemes un gaisa loģistikas piegādes ķēdes koridora attīstībā virzienā uz Ziemeļeiropu un Rietumeiropu.
· izskatīt abpusēji izdevīgas sadarbības iespējas starp abu valstu ostām, industriālajām un brīvajām zonām, tai skaitā loģistikas un digitālo risinājumu jomās.
· pēc Latvijas puses ierosinājuma izveidot īpašu transporta un loģistikas darba grupu. Pirmo darba grupas tikšanos organizēt 2022. gadā kopā ar AAE loģistikas komersantu vizīti Latvijā.
· izvērtēt AAE Enerģētikas un infrastruktūras ministrijas izteikto priekšlikumu parakstīt saprašanās memorandu starp abu valstu attiecīgajām administrācijām par kompetences sertifikātu savstarpēju atzīšanu saskaņā ar 1978. gada Starptautiskās konvencijas par jūrnieku sagatavošanas, sertificēšanas un sardzes pildīšanas standartiem (STCW) grozījumu  I/10 noteikumiem.
Lauksaimniecība un pārtikas rūpniecība.
· izskatīt iespēju noslēgt vienošanos par sadarbību pārtikas drošības jomā, lai veicinātu divpusējo pārtikas un lauksaimniecības produktu tirdzniecību, kā arī apmainītos ar informāciju par veselības, fitosanitārajiem un veterinārajiem jautājumiem.
· veicināt dzīvu dzīvnieku un pārtikas produktu tirdzniecību, apstiprinot veselības sertifikātus.
Enerģētika.
· [bookmark: _Hlk100582932]izpētīt sadarbības iespējas atjaunojamās enerģijas jomā. Latvijas puse īpaši uzsvēra, ka iespējamās sadarbības jomas varētu būt saistītas ar tehnoloģiju pārnesi, investīciju piesaisti atjaunojamās enerģijas projektiem Latvijā, kā arī aprites ekonomikas attīstību.
Izglītība un zinātne.
· turpināt konsultācijas par starpresoru Saprašanās memoranda par sadarbību izglītības un zinātnes jomā noslēgšanu.
· sekmēt tiešus kontaktus starp abu valstu valsts un privātajām izglītības un pētniecības iestādēm, veicinot studentu, akadēmiskā personāla un pētnieku apmaiņu, kopīgu projektu izstrādi un ieviešanu par abpusēji interesējošiem jautājumiem, tai skaitā sadarbības programmu projektu ietvaros. 

3. Plānotās SVK un AK 2022.gadā
2022.gadā, ņemot vērā panāktās vienošanās, kā arī notikušās sarunas starp līgumslēdzējvalstīm, plānota piecu SVK un AK norise: 
1. Latvijas – AAE AEK 2.sēde (Dubaija)[footnoteRef:6];  [6:  Tā kā Latvijas - AAE AEK 2.sēde notika 2022.gada 28.februārī, tas ir, šī informatīvā ziņojuma sagatavošanas laikā, informācija par tās norisi ir iekļauta šajā ziņojumā (skat 2.3. punktu).] 

2. Latvijas – Azerbaidžānas SVK 8.sēde (Rīgā); 
3. Latvijas – Gruzijas SVK 4.sēde (Tbilisi); 
4. Latvijas – Ķīnas AK 11. sēde (Rīgā); 
5. Latvijas – Ukrainas SVK 9.sēde (Rīgā). 
Ja puses par to vienojas, minēto SVK un AK norise varētu tikt pārcelta uz vēlāku laiku, kā arī iespējama SVK un AK sēžu norise ar citām valstīm. Paralēli tām, iespēju robežās, iecerēta arī dažādu biznesa pasākumu Latvijas un otras līgumslēdzējvalsts lietišķo aprindu pārstāvjiem norise, piemēram, biznesa forumi un komersantu individuālās tikšanās.
Latvijas galvenās intereses 2022.gadā plānoto SVK un AK ietvaros tiek izvirzītas aktīvi strādājot un īstenojot dialogu ar valsts institūcijām, dažādu nozaru asociācijām un komersantus pārstāvošajām organizācijām, kā arī pamatojoties uz līgumslēdzējvalstu pušu abpusēja izdevīguma principu. Identificētās Latviju interesējošās sadarbības jomas varētu mainīties, ņemot vērā ģeopolitisko notikumu attīstību. 
Ekonomiskās intereses sadarbībā ar Azerbaidžānu 
Divpusējās sadarbības attīstībai svarīgi ir strādāt pie ekonomisko attiecību stiprināšanas, īpaši tirdzniecības apjomu palielināšanas (2021.gadā Azerbaidžāna ieņēma 63. vietu Latvijas ārējās tirdzniecības partneru starpā). Lielākais potenciāls divpusējās ekonomiskās sadarbības paplašināšanai ir transporta un loģistikas jomā (kravu un pasažieru pārvadājumi, loģistikas centru attīstība Latvijas ostās), lauksaimniecības un pārtikas rūpniecībā (īpaši attiecībā uz piena un zivju produktu tirdzniecību), izglītības un zinātnes jomā (tajā skaitā, tiešo kontaktu un sadarbības veicināšana starp abu valstu izglītības iestādēm un zinātniskajām institūcijām; studentu, pētnieku un akadēmiskā personāla mobilitāte; informācijas un pieredzes apmaiņa), kā arī tūrisma jomā (rehabilitācijas un medicīnas pakalpojumu eksports). Papildus jāveicina sadarbības attīstība, kā arī pieredzes apmaiņa arī citās abpusējo interešu jomās.
[bookmark: _Hlk38279212]Ekonomisko attiecību veicināšanai svarīgi ir aktivizēt Latvijas – Azerbaidžānas uzņēmēju Lietišķās sadarbības padomes darbu, kā arī organizēt abu valstu komersantu tirdzniecības misijas un biznesa forumus.
Ekonomiskās intereses sadarbībā ar Gruziju 
Neskatoties uz to, ka Latvijas tirdzniecības apgrozījums ar Gruziju nav liels (2021.gadā Gruzija ieņēma 53. vietu Latvijas ārējās tirdzniecības partneru starpā), Gruzija ir perspektīvs Latvijas ekonomiskais partneris. 
Paralēli aktīvajam politiskajam dialogam, ko pēdējos gados iezīmēja regulāra augstu amatpersonu vizīšu apmaiņa, esam ieinteresēti aktivizēt un paplašināt tirdznieciski - ekonomisko sadarbību ar Gruziju, pievēršot uzmanību abu valstu komersantu, tai skaitā jaunuzņēmumu savstarpējiem kontaktiem. Vienlaikus liels potenciāls saskatāms sadarbības paplašināšanā tādās jomās kā tirdzniecība, transports un loģistika, izglītība, zinātne un pētniecība, informācijas un komunikācijas tehnoloģijas, lauksaimniecība, tai skaitā pārtikas rūpniecība, tūrisms, kā arī vides aizsardzība un tīrās tehnoloģijas, piedāvājot Latvijas komersantu izstrādātos risinājumus, piemēram videi draudzīgu atkritumu apsaimniekošanas sistēmas ieviešana.
Gruzija ir arī aktīvā dialogā ar Eiropas Savienību. Tā ir viena no Eiropas Savienības Austrumu partnerības valstīm. Eiropas Savienības Dziļās un aptverošās brīvās tirdzniecības zonas līgums (Deep and Comprehensive Free Trade Areas (DCFTA)) paver plašas iespējas savstarpējās tirdzniecības veicināšanai starp Latviju un Gruziju, lai diversificētu divpusējo preču un pakalpojumu tirdzniecības jomas.
Ekonomiskās intereses sadarbībā ar Ķīnu 
Ķīna ir viens no nozīmīgākajiem Latvijas ārējās ekonomiskās sadarbības partneriem ārpus Eiropas Savienības un citiem jau tradicionāliem Latvijas eksporta tirgiem (pēc tirdzniecības apgrozījuma 2021.gadā Ķīna ieņēma 11. vietu starp Latvijas lielākajiem tirdzniecības partneriem, tai skaitā 3. vietu starp trešajām valstīm). Tomēr Latvijai jau ilgstoši pastāv preču tirdzniecības deficīts ar Ķīnu (2021.gadā preču importa apjoms pārsniedza eksporta apjomu par 303,2 milj. EUR), kas lielā mērā skaidrojams ar nevienlīdzīgiem tirgus pieejas nosacījumiem. 
Latvijas un Ķīnas AK sēdes norise kopš 2018.gada jau vairākkārt ir pārcelta. To ietekmēja gan Covid-19 pandēmijas laikā noteiktie ierobežojumi, kā arī ģeopolitiskie notikumi. Plānots, ka sēde norisināsies 2022.gadā tiešsaistes formātā. Tās ietvaros Latvijas prioritātes ir veicināt tirdzniecības sakarus, tai skaitā diversificējot esošo tirdzniecību, attīstot kontaktus starp abu valstu komersantiem. Savukārt transporta un loģistikas nozarē padziļināt līdzšinējo sadarbību, izstrādājot multimodālos (jūras un dzelzceļa) transporta risinājumus, veicinot Latvijas kā Ziemeļeiropas preču izplatīšanas centra atpazīstamību, veidojot loģistikas centrus, noliktavas un attīstot ražošanu, sadarbojoties aviācijas un e-komercijas jomās.
Ekonomiskās intereses sadarbībā ar Ukrainu 
Latvijas – Ukrainas SVK 9.sēde bija plānota 2022.gadā Rīgā. Tomēr saistībā ar Krievijas Federācijas īstenoto militāro agresiju Ukrainā 2022.gada sākumā sēdes norises laiks iespējams tiks pārcelts. Tāpat sēdes laikā izskatāmie jautājumi, kas vienlaikus būtu arī galvenie stratēģiskie virzieni divpusējai ekonomiskās sadarbības attīstībai, tiktu noteikti, ņemot vērā situāciju un intereses.
Ukraina tradicionāli ir bijis nozīmīgs Latvijas ekonomiskās un tirdzniecības sadarbības partneris (pēc tirdzniecības apgrozījuma 2021.gadā Ukraina ieņēma 21. vietu starp Latvijas lielākajiem tirdzniecības partneriem, tai skaitā 8. vietu starp trešajām valstīm). Divpusējās ekonomiskās sadarbības paplašināšanas iespējas ir pastāvējušas ļoti plašas ne tikai starpvalstu, bet arī reģionālā līmenī, iesaistot Latvijas Ārējo ekonomisko pārstāvniecību Ukrainā, Latvijas goda konsulu tīklu, kā arī Latvijas – Ukrainas Lietišķās sadarbības padomes sniegtās iespējas. Īpašas intereses ir veicināt ciešāku sadarbību ar Ukrainu tādās jomās kā transports un loģistika (sekmēt pasažieru un kravu pārvadājumu pieaugumu starp Latviju un Ukrainu), izglītība un zinātne (kontaktu veidošana un kopīgu projektu īstenošana starp abu valstu augstākās izglītības iestādēm un zinātniskajām institūcijām, studentu, akadēmiskā personāla un pētnieku mobilitātes veicināšana, sadarbība starptautisko programmu ietvaros, atbalsts Rīgas Ukraiņu vidusskolai), lauksaimniecība (sadarbību starp atbildīgajām iestādēm jautājumos, kas saistīti ar pārtikas un dzīvnieku barības nekaitīgumu, dzīvnieku un augu veselību un dzīvnieku labturību, kā arī atbilstību Eiropas Savienības standartiem) u.c. Tāpat, ņemot vērā Ukrainas eirointegrācijas centienus, sniegt palīdzību un  ekspertīzi reformu ieviešanā dažādās jomās.

4. Secinājumi un turpmākā rīcība
Atbildīgajām institūcijām, kuru pārstāvji ir apstiprināti darbam SVK vai AK, atbilstoši savai kompetencei:
1) nodrošināt un sekmēt SVK un AK sēdēs panākto vienošanos īstenošanu un pēc pieprasījuma informēt Ekonomikas ministriju par to izpildes gaitu; 
2) piedalīties un savas kompetences ietvaros pārstāvēt Latvijas intereses SVK vai AK sēdēs.
Ekonomikas ministrijai:
1) savas kompetences ietvaros nodrošināt SVK un AK darba kārtības un izskatāmo jautājumu sagatavošanu, koordinējot Latvijas puses pozīcijas;
2) līdz 2023.gada 1.jūnijam sagatavot un noteiktā kārtībā iesniegt Ministru kabinetā informatīvo ziņojumu par Latvijas ekonomisko interešu pārstāvēšanu SVK un AK divpusējo sadarbības līgumu ietvaros no 2022.gada 1.janvāra līdz 2022.gada 31.decembrim.
Ekonomikas ministrijai un pārējām iesaistītajām valsts institūcijām aktivitātes šī formāta ietvaros īstenot tām piešķirto budžeta līdzekļu ietvaros.

Ekonomikas ministre	I. Indriksone

[bookmark: _Hlk38458033]Vīza: valsts sekretārs 	E. Valantis

